ꞌLige aꞌkinana bakiá rawé kachi bilé newigime nerule alé weꞌká riógichi Kaná anilichi,
napu alé waꞌlú ejiro boꞌígichi Galilea anilime,
ꞌlige alé asale Esusi eyela.
Esusi ꞌlige alué Esusi ꞌyuga járome abiena bayérigame nile alé newigime nerúgichi.
ꞌLiko alé newigime nerúgichi iꞌwilí baꞌwila rekútame ꞌma suwile.
ꞌLige Esusi eyela anele alué Esusi:
―ꞌMa suwí iꞌwilí baꞌwila.
ꞌLige Esusi nejele:
―¿Mueka,
chonigá alaníché?
Taꞌchó sébago ne nila raweli.
ꞌLiko,
Esusi eyela anele alué weꞌká ralámuli nóchame:
―ꞌLa eꞌwawa suwábaga napu nulá alué.
Usani sikolí jale alé,
rejtete newárigime sikolí.
Aꞌpili sikolí osá naosa makué litro aminá pe uꞌtá bochime nile.
ꞌLige Esúsika anele alué nóchame ralámuli:
―Bochiasi baꞌwí alé sikolichi.
ꞌLige oꞌmaka nóchame ꞌma bochiasa aꞌrele,
ꞌliko Esúsika anele:
―Jípeko bilé alabate ꞌtuka maꞌchí pasi peꞌtá baꞌwí,
ꞌlige oꞌtowa napurigá bajímala ye jena newigime nulame.
ꞌLige alarigá nokale alué ralámuli nóchame.
ꞌLige alué newigime nulame bajile alué baꞌwí.
Napuꞌlige alué rió bajichi alué baꞌwí ꞌma iꞌwilí baꞌwila gayénigime nile,
ꞌlige tabilé machile koche yénika maꞌchínigame níligo alué iꞌwilí baꞌwila,
alué weꞌká nóchame ka ꞌla machile.
ꞌLige alué newigime repúmeka bayele alué rió napu newímili nílige,
ꞌlige anele:
―Suwábaga ralámuli bajchá maꞌchí pame ju iꞌwilí baꞌwila ꞌwe aꞌlá gayénigime bajchá bajimia.
ꞌLige napuꞌlige ꞌma suwábaga suwasa aꞌlige kulí maꞌchí pame ju alué abé taꞌmé ená kame iꞌwilí baꞌwila.
Nobi mueka tabiléchigo alarigá ꞌsmíkó.
Mueka nujubá maꞌchí pákuru ꞌwe ꞌla gayénigame iꞌwilí baꞌwila.
Ye nílekuru napu newálige alué Esusi ꞌwe semátiri napu tabilé gayéname ju newá apiépiri rió tabilé guꞌírasaká Onorúgame.
Alé Kaná anilichi riógichi newale baꞌwite alué iꞌwilí baꞌwila rekútame pe boꞌné ꞌnátaga.
Alarigá ꞌla machile ralámuli alué Esusi ꞌla gayenio ꞌwe semátiri newá.
Alué Esusi ꞌyuga járome ka asíriga ꞌla bijchígale alué Esusi níligo napu Onorúgame julámioríle.
ꞌLige pe abé iꞌlibeko simíbale alé waꞌlú gomíchitu ꞌtumi neraga,
Kapernaumi anilichi weꞌká riógichi simíbale,
alé suwékimi napu ilí alué waꞌlú baꞌwí Galilea anilime.
ꞌLige simile Esusi alué boꞌné eyela ꞌyuga ꞌlige boꞌné nasípasi bonila ꞌyuga,
ꞌlige boꞌné nasípasi waíla ꞌyuga,
ꞌlige alué Esusi oyéramechigó,
ꞌlige alé Kapernaumi anilichi mochile pe uꞌkabi rawé.